**19 ФЕВРУАРИ 2025 г.**

**Наказателно дело от общ характер №597/2024 година – 10:30 часа**

Насроченото съдебно заседание за 19.02.2025 година, по наказателно дело №597/2024 година, не се е провело. Причина за това е непредставено в срок заключение по назначената повторна автотехническа експертиза и молба от адвокат по делото за служебна ангажираност.

Поради тези причини, делото е отсрочено и е определена нова дата за разглеждането му, а именно 25.03.2025 година от 11:00 часа.

Припомняме, че делото е образувано срещу **Ц.С.В.**, роден 1971 година, от село Писарово, област Плевен, който е обвинен в това, че в края на месец април 2023 година в близост до село Гривица, при управление на трактор с навесен култиватор, без да притежава необходимата правоспособност, нарушил правилата за движение по пътищата и по непредпазливост причинил смъртта на О.А.Т. от град Плевен.

Тракторът е собственост на фирма, в която подсъдимият е извършвал монтьорска дейност, тъй като не е правоспособен водач на моторно превозно средство. На 23 април, управителят на фирмата обработвал нива в близост до село Гривица, но се почувствал зле, тръгнал да търси медицинска помощ и повикал подсъдимият да пази трактора на нивата, докато се върне. Тъй като управителят се забавил, подсъдимото лице решил да закара сам трактора до село Гривица. Същият ден пътното платно било мокро от дъжд.

По същото време, в близост до село Коиловци се движел лек автомобил управляван от пострадалия с инициали О.А.Т. При навлизане на трактора на пътното платно, осъществявайки ляв завой, въпреки че видял движещият се с предимство лек автомобил, не спрял и не го пропуснал, в резултат на което последвал удар. В следствие на този удар, пострадалият водач на лекия автомобил получил тежки травми, несъвместими с живота и няколко дни по-късно, починал в УМБАЛ „Д-р Г.Странски“.

**Връзки с обществеността 20 февруари 2025 г.**

**e-mail:** **os\_press@abv.bg**